A. Belousovová, podpredsedníčka NR SR: (2008-02-07):
Ďalšiu otázku položila opäť pani poslankyňa Jarmila Tkáčová a otázku položila ministrovi výstavby a regionálneho rozvoja Slovenskej republiky pánovi Mariánovi Januškovi: „Pán minister, nevidíte konflikt záujmov, ak úrad pod vedením pána Jána Mana ml. vydá územné rozhodnutie v rozpore s územným plánom pre firmu Jána Mana staršieho?“ Nech sa páči, pán minister, odpovedajte a oznámte ukončenie odpovede. M. Janušek, minister výstavby a regionálneho rozvoja SR: Vážená pani podpredsedníčka, milé dámy, vážení páni, vláda Slovenskej republiky vo svojom nariadení z 20. januára 1998, uverejnenom v Zbierke zákonov č. 64/1998 nariadila v oblasti nadradenej infraštruktúry odpadového hospodárstva podporiť doriešenie problematiky ekologického zneškodňovania komunálnych odpadov hlavného mesta Bratislavy, ako aj Bratislavského kraja najmä výstavbou regionálnych veľkokapacitných skládok odpadov. V celom rade následných krokov sa toto nariadenie premietlo aj do nadradenej územnoplánovacej dokumentácie vyššieho územného celku Bratislavského kraja. Z nej vzišiel návrh na umiestnenie požadovanej veľkokapacitnej skládky odpadu v lokalite mesta Pezinok. V tomto prípade išlo zároveň o sanáciu banských diel vzniknutých po ťažbe tehliarskej hliny pre miestnu tehelňu. Prax ukázala, že celú predmetnú skládku je možné rozdeliť do dvoch vzájomne oddelených sektorov, ktoré sú však vedľa seba v tesnej blízkosti. Následne došlo počas niekoľkých rokov k využívaniu jedného z uvedených sektorov. Ten bol v nedávnej minulosti kapacitne využitý a tento sektor bol určený na uzavretie. V zmysle vyššie uvedeného malo dôjsť k otvoreniu a využívaniu druhého sektora spomínanej veľkokapacitnej skládky odpadov. V čase začatia konania o umiestnení tejto stavby bola navrhovaná stavba v súlade s platným územným plánom mesta Pezinok, ako aj s jeho všeobecne záväzným nariadením, ktoré skládku odpadov obsahovalo dokonca aj v zozname verejnoprospešných prác. Mesto však po čase svoj názor zmenilo, po čom nasledoval niekoľko rokov celý rad právnych úkonov s následnými rozhodnutiami a odvolaniami vrátane 3 protestov prokurátora a nálezu Ústavného súdu, čo dokazuje, že vzhľadom na predmetné skutočnosti ide o dlhoročný právny spor, ktorý sa nedotýka len stavebných úradov a nášho Ministerstva výstavby a regionálneho rozvoja Slovenskej republiky. V čase začiatku týchto problémov vo vašej otázke spomínaný prednosta Ján Man ml. nemohol ani zďaleka tušiť, že o niekoľko dlhých rokov bude prednostom nejakého úradu, ktorý v tom čase ani neexistoval a ktorý dnes poznáme pod názvom Krajský stavebný úrad Bratislava. Preto za súčasného stavu prednosta Krajského stavebného úradu Bratislava Ján Man ml. ako osoba oprávnená podpisovať rozhodnutia krajského stavebného úradu, bezodkladne oznámil svojmu nadriadenému orgánu, nášmu ministerstvu výstavby a regionálneho rozvoja skutočnosti nasvedčujúce jeho predpojatosti v konaní vo veci, ktorá sa v rámci už spomínaných právnych ťahaníc objavila v tom čase na spomínanom úrade. Ministerstvo na návrh prednostu Krajského stavebného úradu rozhodlo, že prednosta je vo veci vylúčený z prejednania a rozhodovania a zároveň rozhodnutím určilo aj ďalší postup krajského stavebného úradu v odvolacom konaní, teda, kto namiesto prednostu rozhodnutie tohto odvolacieho orgánu podpíše. V zmysle uvedeného, ako aj v zmysle zákona ministerstvo výstavby a regionálneho rozvoja nemohlo prideliť vec inému orgánu, keďže o odvolaní môže rozhodnúť len miestne, vecne a funkčne príslušný správny orgán, ktorým je Krajský stavebný úrad Bratislava. Krajský stavebný úrad Bratislava ďalej v zmysle zákona preveril aj skutočnosti, či žiaden zo zamestnancov úradu okrem už vylúčeného prednostu nemá k predmetnej veci žiaden pomer, nie je účastníkom konania, svedkom, ani znalcom, nemá na vybavení veci priamy majetkový alebo iný osobný záujem a nemá pomer k účastníkom konania, ani k ich zástupcom. Na základe uvedeného, ako aj z príslušnej dokumentácie je teda, vážená pani poslankyňa Tkáčová, možné vylúčiť vami spomínaný konflikt záujmov. Navyše, predmetné územné rozhodnutie v zmysle zákona nemohol a ani nevydal prednosta Ján Man ml. Ďakujem za pozornosť, skončil som.